Sønderborg: Retsformand Leon Fredgaard var på tredjedagen af den omfattende penis-sag fra Tinglev ved at tabe tålmodigheden med hovedvidnet - en 46-årig afghansk kvinde, da hun sad ansigt til ansigt med de fire tiltalte - en eksmand, en bror, en datter og en svigersøn.

De er tiltalt for vold af særlig rå, brutal eller farlig karakter ved den 1. maj i år kort før klokken 19.00 at have overfaldet hendes nye ven - en 44-årig mand - med slag og spark i hovedet på kroppen og på kønsdelene. Efter overfaldet stod manden i sine shorts med blodet løbene ned af benene. Efter anklagemyndighedens opfattelse er manden blevet skåret med en kniv ved penis, så huden er løsenet og gledet op.

I flere politiafhøringer har den 46-årige kvinde blandt andet forklaret om voldsbataljen i hendes baghave i Tinglev, men ved domsmandssagen ændrede hun så meget på sine tidligere forklaringer, at de ikke belastede hendes familiemedlemmer.

- Det er nu fjerde gang i dag, jeg gentager, at du vidner under straffeansvar. Du har haft tolk under politiafhøringerne, og du har underskrevet rapporterne, formanede retsformanden den 46-årige kvinde.

Kvinden har blandt fortalt politiet, at to af hendes familiemedlemmer havde sagt, at de ville slå hendes nye ven ihjel, uanset hvor han var henne.